ระเบียบคณะกรรมการการผังเมือง ว่าด้วยการพิจารณาคำร้องของผู้มีส่วนได้เสียยื่นคำร้องขอให้แก้ไขหรือเปลี่ยนแปลงหรือยกเลิกข้อกำหนดเกี่ยวกับการใช้ประโยชน์ที่ดินของผังเมืองรวม พ.ศ. 2540

ระเบียบคณะกรรมการผังเมือง

ระเบียบคณะกรรมการผังเมือง
ว่าด้วยการพิจารณาคำร้องของผู้มีส่วนได้เสียยื่นคำร้องขอให้แก้ไข
หรือเปลี่ยนแปลง หรือยกเลิกข้อกำหนดเกี่ยวกับการใช้ประโยชน์
ที่ดินของผังเมืองรวม พ.ศ. ๒๕๔๐[๑]

โดยที่เป็นการสมควรปรับปรุงแก้ไขระเบียบคณะกรรมการผังเมืองว่าด้วยการพิจารณาคำร้องของผู้มีส่วนได้เสียยื่นคำร้องขอให้แก้ไขหรือเปลี่ยนแปลง
หรือยกเลิกข้อกำหนดเกี่ยวกับการใช้ประโยชน์ที่ดินของผังเมืองรวม พ.ศ. ๒๕๓๘
ให้เหมาะสมและสอดคล้องกับวิธีปฏิบัติยิ่งขึ้นอาศัยอำนาจตามความในมาตรา ๖
แห่งพระราชบัญญัติการผังเมือง พ.ศ. ๒๕๑๘ มาตรา ๒๔ แห่งพระราชบัญญัติการผังเมือง
พ.ศ. ๒๕๑๘ ซึ่งแก้ไขเพิ่มเติมโดยพระราชบัญญัติการผังเมือง (ฉบับที่ ๒) พ.ศ. ๒๕๒๕
และข้อ ๙ แห่งระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ คณะกรรมการผังเมืองจึงกำหนดระเบียบไว้ดังต่อไปนี้

ข้อ ๑  ระเบียบนี้เรียกว่า
ระเบียบคณะกรรมการผังเมืองว่าด้วยการพิจารณาคำร้องของผู้มีส่วนได้เสียยื่นคำร้องขอให้แก้ไขหรือเปลี่ยนแปลงหรือยกเลิกข้อกำหนดเกี่ยวกับการใช้ประโยชน์ที่ดินของผังเมืองรวม
พ.ศ. ๒๕๔๐

ข้อ ๒  ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓  ให้ยกเลิก
ระเบียบคณะกรรมการผังเมืองว่าด้วยการพิจารณาคำร้องของผู้มีส่วนได้เสียยื่นคำร้องขอให้แก้ไขหรือเปลี่ยนแปลงหรือยกเลิกข้อกำหนดเกี่ยวกับการใช้ประโยชน์ที่ดินของผังเมืองรวม
พ.ศ. ๒๕๓๘
บรรดาระเบียบ
ข้อบังคับหรือคำสั่งอื่นใดในส่วนที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔  ในระเบียบนี้
ผู้มีส่วนได้เสีย หมายถึง
ผู้มีกรรมสิทธิ์ในที่ดินหรือทรัพย์สินอันติดอยู่กับที่ดินนั้นหรือประกอบเป็นอันเดียวกับที่ดินนั้น
หรือเป็นผู้มีสิทธิทั้งหลายอันเกี่ยวกับกรรมสิทธิ์ในที่ดิน เช่น ผู้มีสิทธิครอบครองที่ดินโดยที่ดินนั้นต้องอยู่ภายในเขตของผังเมืองรวม
และหมายความรวมถึงผู้ได้รับมอบหมายจากผู้มีส่วนได้เสีย
คำร้องขอ หมายถึง
หนังสือของผู้มีส่วนได้เสียที่มีถึงกรมการผังเมืองหรือเจ้าพนักงานท้องถิ่นร้องขอให้แก้ไขหรือเปลี่ยนแปลงหรือยกเลิกข้อกำหนดเกี่ยวกับการใช้ประโยชน์ที่ดินของผังเมืองรวมนั้นภายในระยะเวลาที่พระราชบัญญัติการผังเมือง
พ.ศ. ๒๕๑๘ กำหนดไว้

ข้อ ๕  ผู้มีส่วนได้เสียต้องยื่นคำร้องขอให้แก้ไขหรือเปลี่ยนแปลงหรือยกเลิกข้อกำหนดเกี่ยวกับการใช้ประโยชน์ที่ดินของผังเมืองรวมนั้นภายในระยะเวลาที่พระราชบัญญัติการผังเมือง
พ.ศ. ๒๕๑๘ กำหนดไว้

ข้อ ๖  ผู้มีส่วนได้เสียต้องระบุในหนังสือตามข้อ
๕ ด้วยว่าตนเป็นเจ้าของหรือผู้ครอบครองที่ดินแปลงใด หรืออาคารเลขที่เท่าใด
พร้อมกับแนบหลักฐานเป็นหนังสือ และในกรณีที่เป็นผู้ได้รับมอบหมายให้ดำเนินการแทนก็ต้องแนบหลักฐานการมอบหมายด้วย
พร้อมทั้งระบุประเด็นของคำร้องให้ชัดเจนว่ามีความประสงค์ประการใด

ข้อ ๗  กรมการผังเมืองหรือเจ้าพนักงานท้องถิ่นผู้วางและจัดทำผังเมืองรวมนั้นแล้วแต่กรณี
ต้องเสนอคำร้องขอของผู้มีส่วนได้เสียต่อคณะกรรมการผังเมืองพร้อมด้วยความเห็นและตอบผู้ร้องภายในเก้าสิบวันนับตั้งแต่วันพ้นกำหนดระยะเวลาตามข้อ
๕
ในกรณีที่การดำเนินการตามวรรคแรกจำเป็นต้องได้รับความเห็นหรือเอกสารใด
ๆ จากหน่วยงานอื่นก่อน
มิให้นับรวมระยะเวลานับแต่วันที่กรมการผังเมืองหรือเจ้าพนักงานท้องถิ่นผู้วางและจัดทำผังเมืองรวมส่งเรื่องถึงหน่วยงานนั้นจนถึงวันที่ได้รับแจ้งจากหน่วยงานนั้น
การพิจารณาเสนอคำร้องขอต่อคณะกรรมการผังเมืองตามวรรคแรกให้คำนึงถึงความถูกต้องสมบูรณ์ของเอกสารคำร้องขอที่ยื่น
ลักษณะของคำร้อง จำนวนผู้ร้องพร้อมความเห็นทางด้านการผังเมือง

ข้อ ๘  การตรวจสอบพื้นที่เพื่อเก็บข้อมูลรายละเอียด
และประชุมคณะที่ปรึกษาผังเมืองรวมต้องดำเนินการให้แล้วเสร็จภายในสี่สิบห้าวันนับตั้งแต่วันพ้นกำหนดระยะเวลา
ตามข้อ ๕

ข้อ ๙  กรมการผังเมืองหรือเจ้าพนักงานท้องถิ่น
แล้วแต่กรณี ต้องนำคำร้องพร้อมทั้งข้อมูลรายละเอียดเสนอให้คณะกรรมการผังเมืองพิจารณาพร้อมทั้งแจ้งมติของคณะกรรมการผังเมืองให้แก่ผู้ร้องภายในสี่สิบห้าวันนับตั้งแต่วันที่มีการประชุมคณะที่ปรึกษาผังเมืองรวม

ข้อ ๑๐  ในกรณีที่กรมการผังเมืองไม่สามารถดำเนินการให้แล้วเสร็จภายในระยะเวลาเก้าสิบวันที่กำหนดไว้ในระเบียบนี้
ให้ขออนุมัติปลัดกระทรวงมหาดไทยเพื่อขยายระยะเวลาได้อีกไม่เกินสามสิบวัน
นับตั้งแต่วันสิ้นสุดระยะเวลาดังกล่าว
กรมการผังเมืองต้องมีหน้าที่แจ้งการขยายระยะเวลาตามวรรคหนึ่ง
พร้อมเหตุผลให้ผู้มีส่วนได้เสียผู้ยื่นคำร้องขอ
หรือเจ้าพนักงานท้องถิ่นที่รับคำร้องส่งมาแล้วแต่กรณี ทราบภายในสามวัน
นับตั้งแต่วันครบกำหนดระยะเวลาโดยจัดทำเป็นประกาศไปติด ณ
ท้องที่ที่วางและจัดทำผังเมืองรวมนั้น

ข้อ ๑๑  หากผู้มีส่วนได้เสียเห็นว่าเจ้าหน้าที่ผู้ใดไม่ปฏิบัติให้เป็นไปตามระเบียบที่กำหนดไว้
ให้ยื่นเรื่องราวร้องทุกข์ต่ออธิบดีกรมการผังเมืองเพื่อพิจารณาสั่งการ

ข้อ ๑๒  ให้อธิบดีกรมการผังเมืองเป็นผู้รักษาการตามระเบียบนี้
และในกรณีที่มีข้อสงสัยเกี่ยวกับการดำเนินการตามขั้นตอนต่าง ๆ
ให้อธิบดีกรมการผังเมืองเป็นผู้วินิจฉัยชี้ขาด

ประกาศ ณ วันที่ ๒๔ มีนาคม พ.ศ. ๒๕๔๐
ชูวงศ์ 
ฉายะบุตร
ปลัดกระทรวงมหาดไทย
ประธานคณะกรรมการผังเมือง

พรพิมล/แก้ไข
๒๑/๐๖/๔๕
B+A (C)

สุกัญญา/แก้ไข
๑๐
กันยายน ๒๕๕๑

[๑] ราชกิจจานุเบกษา เล่ม /ตอนที่ ๕๕ ง/หน้า ๑๐๒/๙ กรกฎาคม ๒๕๔๑